CELEX: 32007R1522
Language: el
Date: 2007-12-19 00:00:00
Title: Κανονισμός (ΕΚ) αριθ. 1522/2007 της Επιτροπής, της 19ης Δεκεμβρίου 2007 , για την τροποποίηση του κανονισμού (ΕΚ) αριθ. 795/2004 σχετικά με τη θέσπιση λεπτομερών κανόνων εφαρμογής του καθεστώτος ενιαίας ενίσχυσης που προβλέπεται στον κανονισμό (ΕΚ) αριθ. 1782/2003 του Συμβουλίου

20.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 335/27
            
         
      ΚΑΝΟΝΙΣΜΌΣ (ΕΚ) αριθ. 1522/2007 ΤΗΣ ΕΠΙΤΡΟΠΉΣ
   
   της 19ης Δεκεμβρίου 2007
   για την τροποποίηση του κανονισμού (ΕΚ) αριθ. 795/2004 σχετικά με τη θέσπιση λεπτομερών κανόνων εφαρμογής του καθεστώτος ενιαίας ενίσχυσης που προβλέπεται στον κανονισμό (ΕΚ) αριθ. 1782/2003 του Συμβουλίου
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (1), και ιδίως το άρθρο 54 παράγραφος 5 και το άρθρο 145 στοιχεία δ) και δδ),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 795/2004 της Επιτροπής (2) θεσπίστηκαν εκτελεστικές διατάξεις για το καθεστώς ενιαίας ενίσχυσης από το 2005.
            
         
               (2)
            
            
               Ο κανονισμός (ΕΚ) αριθ. 1782/2003, όπως τροποποιήθηκε με τον κανονισμό (ΕΚ) αριθ. 1182/2007 (3), ορίζει τους κανόνες για την αποσυνδεδεμένη ενίσχυση και την ενσωμάτωση της ενίσχυσης για τα οπωροκηπευτικά στο καθεστώς ενιαίας ενίσχυσης. Πρέπει συνεπώς να θεσπιστούν οι σχετικοί λεπτομερείς κανόνες. Οι εν λόγω λεπτομερείς κανόνες πρέπει να εναρμονιστούν με αυτούς που προβλέπονται ήδη από τον κανονισμό (ΕΚ) αριθ. 795/2004 όσον αφορά το ελαιόλαδο, τον καπνό, το βαμβάκι, το λυκίσκο, τα ζαχαρότευτλα, το ζαχαροκάλαμο, το κιχώριο και τη μπανάνα.
            
         
               (3)
            
            
               Το άρθρο 2 του κανονισμού (ΕΚ) αριθ. 795/2004 πρέπει να τροποποιηθεί όσον αφορά τον ορισμό των φυτωρίων.
            
         
               (4)
            
            
               Το άρθρο 21 του κανονισμού (ΕΚ) αριθ. 795/2004 προβλέπει τις διατάξεις που αφορούν τους γεωργούς οι οποίοι πραγματοποίησαν παραγωγικές επενδύσεις ή συνήψαν μακροχρόνιες συμβάσεις μίσθωσης αγροκτημάτων. Κατά συνέπεια πρέπει να τροποποιηθούν αναλόγως οι εν λόγω διατάξεις ώστε να ληφθεί υπόψη η ιδιαίτερη κατάσταση των γεωργών στον τομέα των οπωροκηπευτικών οι οποίοι πραγματοποίησαν τέτοιες επενδύσεις ή συνήψαν συμβάσεις μακροχρόνιας μίσθωσης πριν από την έναρξη της ισχύος του κανονισμού (ΕΚ) αριθ. 1182/2007.
            
         
               (5)
            
            
               Τα κράτη μέλη που προσχώρησαν στην Κοινότητα την 1η Μαΐου 2004 έχουν καθιερώσει ένα σύστημα αναγνώρισης αγροτεμαχίων σύμφωνα με το άρθρο 20 του κανονισμού (ΕΚ) αριθ. 1782/2003. Κατά τη μετάβαση από το παλιό στο νέο σύστημα αναγνώρισης τα χαρακτηριστικά ορισμένων αγροτεμαχίων που υπήρχαν το 2003 ενδέχεται να μην αντανακλώνται επαρκώς στο νέο σύστημα αναγνώρισης λόγω τεχνικών δυσκολιών. Προκειμένου να διευκολυνθεί η εφαρμογή του άρθρου 54 παράγραφος 2 του κανονισμού όσον αφορά τον ορισμό των «επιλέξιμων εκταρίων για δικαιώματα από παύση καλλιέργειας» σε όλα τα κράτη μέλη θα πρέπει να τους επιτραπεί να παρεκκλίνουν, με την επιφύλαξη του άρθρου 33 του κανονισμού (ΕΚ) αριθ. 795/2004, από τη διάταξη όσον αφορά την προβλεπόμενη ημερομηνία για την υποβολή αιτήσεων στρεμματικής ενίσχυσης όσον αφορά το 2003 η οποία καθορίζεται στο πρώτο εδάφιο του άρθρου 54 παράγραφος 2, υπό τον όρο ότι η συνολική γεωργική γη που είναι επιλέξιμη για δικαιώματα από παύση καλλιέργειας δεν θα αυξηθεί. Κατά συνέπεια πρέπει να τροποποιηθεί το άρθρο 32 του κανονισμού (ΕΚ) αριθ. 795/2004. Δεδομένου ότι ορισμένα από αυτά τα κράτη μέλη εφαρμόζουν το καθεστώς ενιαίας ενίσχυσης από την 1η Ιανουαρίου 2007, η παρέκκλιση αυτή πρέπει να ισχύει από την εν λόγω ημερομηνία.
            
         
               (6)
            
            
               Όσον αφορά τους γεωργούς στους οποίους έχουν ήδη χορηγηθεί ή οι οποίοι έχουν αγοράσει ή αποκτήσει δικαιώματα ενίσχυσης έως τη λήξη της προθεσμίας υποβολής αιτήσεων για τον καθορισμό των δικαιωμάτων ενίσχυσης σε σχέση με το έτος καθορισμού των ποσών και των επιλέξιμων εκταρίων σύμφωνα με το σημείο ΙΓ του παραρτήματος VII του κανονισμού (ΕΚ) αριθ. 1782/2003, η αξία και ο αριθμός των δικαιωμάτων ενίσχυσης πρέπει να επανυπολογισθεί με βάση τα ποσά και τα εκτάρια που προέκυψαν από την ενσωμάτωση του τομέα των οπωροκηπευτικών. Τα δικαιώματα ενίσχυσης από παύση καλλιέργειας και τα δικαιώματα που υπόκεινται σε ειδικούς όρους δεν πρέπει να λαμβάνονται υπόψη γι’ αυτό τον υπολογισμό.
            
         
               (7)
            
            
               Σύμφωνα με το άρθρο 42 παράγραφος 1 του κανονισμού (ΕΚ) αριθ. 1782/2003 το εθνικό απόθεμα πρέπει να αναπληρούται με γραμμική μείωση όλων των ποσών αναφοράς. Πρέπει συνεπώς να καθιερωθούν κανόνες που θα διευκρινίζουν τον τρόπο με τον οποίο πρέπει να ενεργήσουν τα κράτη μέλη όσον αφορά την ενσωμάτωση του ποσού αναφοράς για τα οπωροκηπευτικά στο ποσό αναπλήρωσης του εθνικού αποθέματος.
            
         
               (8)
            
            
               Τα κράτη μέλη που εφαρμόζουν το περιφερειακό υπόδειγμα το οποίο περιγράφεται στο άρθρο 59 παράγραφοι 1 και 3 του κανονισμού (ΕΚ) αριθ. 1782/2003 πρέπει να έχουν το δικαίωμα να καθορίζουν τον αριθμό των δικαιωμάτων ενίσχυσης ανά γεωργό τα οποία προκύπτουν από την ενσωμάτωση των εκταρίων με οπωροκηπευτικά.
            
         
               (9)
            
            
               Πρέπει να καθοριστεί η ημερομηνία κοινοποίησης εκ μέρους των κρατών μελών στην Επιτροπή των πληροφοριών που αφορούν τις δυνατότητες οι οποίες προβλέπονται στο άρθρο 51 του κανονισμού (ΕΚ) αριθ. 1782/2003.
            
         
               (10)
            
            
               Κατά συνέπεια πρέπει να τροποποιηθεί αναλόγως ο κανονισμός (ΕΚ) αριθ. 795/2004.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 795/2004 τροποποιείται ως εξής:
   
               1.
            
            
               Το άρθρο 2 τροποποιείται ως εξής:
               
                           α)
                        
                        
                           Το στοιχείο γ) αντικαθίσταται από το ακόλουθο κείμενο:
                           
                                       «γ)
                                    
                                    
                                       “μόνιμες καλλιέργειες”, οι μη εναλλασσόμενες καλλιέργειες, εκτός από τους μόνιμους βοσκότοπους, οι οποίες καταλαμβάνουν τις εκτάσεις για περίοδο πέντε ετών ή μεγαλύτερη και αποδίδουν επαναλαμβανόμενες συγκομιδές, συμπεριλαμβανομένων των φυτωρίων, και τα δασύλλια περιοδικής υλοτόμησης με βραχυχρόνια αμειψισπορά (κωδικός ΣΟ ex 0602 90 41) με εξαίρεση τις πολυετείς καλλιέργειες και τα φυτώρια πολυετών καλλιεργειών».
                                    
                                 
                     
                           β)
                        
                        
                           Μετά το στοιχείο ια) προστίθεται το ακόλουθο σημείο:
                           
                                       «1.
                                    
                                    
                                       Ο ορισμός των “φυτωρίων” περιλαμβάνεται στο σημείο Ζ/5 το παραρτήματος Ι της απόφασης της Επιτροπής 2000/115/ΕΚ (4) σχετικά με τους ορισμούς των χαρακτηριστικών, τον κατάλογο των γεωργικών προϊόντων, τις εξαιρέσεις και τις περιφέρειες και περιοχές όσον αφορά τις έρευνες για τη διάρθρωση των γεωργικών εκμεταλλεύσεων.
                                    
                                 
                     
         
               2.
            
            
               Το άρθρο 21 τροποποιείται ως εξής:
               
                           α)
                        
                        
                           Στην παράγραφο 1 προστίθεται το ακόλουθο εδάφιο:
                           «Για τις επενδύσεις στον τομέα των οπωροκηπευτικών η ημερομηνία που προβλέπεται στο πρώτο εδάφιο είναι η 1η Νοεμβρίου 2007.».
                        
                     
                           β)
                        
                        
                           Στην παράγραφο 2 προστίθεται το ακόλουθο εδάφιο:
                           «Για τις επενδύσεις στον τομέα των οπωροκηπευτικών η ημερομηνία που προβλέπεται στο πρώτο εδάφιο είναι η 1η Νοεμβρίου 2007.».
                        
                     
                           γ)
                        
                        
                           Στην παράγραφο 4 προστίθεται το ακόλουθο εδάφιο:
                           «Για τις μακροπρόθεσμες μισθώσεις στον τομέα των οπωροκηπευτικών η ημερομηνία που προβλέπεται στο πρώτο εδάφιο είναι η 1η Νοεμβρίου 2007.».
                        
                     
         
               3.
            
            
               Στο άρθρο 32 παράγραφος 4 προστίθεται το ακόλουθο εδάφιο:
               «Με την επιφύλαξη του άρθρου 33 αυτού του κανονισμού, στην περίπτωση που τα νέα κράτη μέλη κατά την έννοια του άρθρου 2 στοιχείο ζ) του κανονισμού (ΕΚ) αριθ. 1782/2003 συναντούν τεχνικές δυσκολίες προκειμένου να καθορίσουν τα όρια ορισμένων αγροτεμαχίων ως αποτέλεσμα της μετάβασης από το σύστημα αναγνώρισης αγροτεμαχίων που υπήρχε κατά την ημερομηνία η οποία προβλέπεται στο άρθρο 54 παράγραφος 2 αυτού του κανονισμού προς το σύστημα αναγνώρισης αγροτεμαχίων το οποίο προβλέπεται στο άρθρο 20 του ιδίου κανονισμού, επιτρέπεται να παρεκκλίνουν από το πρώτο εδάφιο της παραγράφου 2 του άρθρου 54 του κανονισμού (ΕΚ) αριθ. 1782/2003 και να καθορίσουν ως ημερομηνία για την υποβολή των αιτήσεων ενίσχυσης όσον αφορά το 2003 την 30ή Ιουνίου 2006. Λαμβάνουν μάλιστα τα δέοντα μέτρα ώστε να μην αυξηθεί σημαντικά η συνολική επιλέξιμη έκταση για δικαιώματα από παύση καλλιέργειας. Η Βουλγαρία και η Ρουμανία πάντως επιτρέπεται να καθορίσουν ως ημερομηνία αναφοράς την 30ή Ιουνίου 2007.».
            
         
               4.
            
            
               Το ακόλουθο κεφάλαιο 6 γ προστίθεται πριν από το κεφάλαιο 7:
               «ΚΕΦΑΛΑΙΟ 6 γ
               Ένταξη του τομέα των οπωροκηπευτικών στο καθεστώς ενιαίας ενίσχυσης
               Άρθρο 48στ
               Γενικοί κανόνες
               1.   Όσον αφορά τον υπολογισμό του ποσού και τον καθορισμό των δικαιωμάτων ενίσχυσης στο πλαίσιο της ένταξης του τομέα των οπωροκηπευτικών στο καθεστώς ενιαίας ενίσχυσης ισχύουν τα άρθρα 37 και 43 του κανονισμού (ΕΚ) αριθ. 1782/2003 με την επιφύλαξη των κανόνων που προβλέπονται στο άρθρο 48ζ αυτού του κανονισμού και, στην περίπτωση που το κράτος μέλος έχει κάνει χρήση της δυνατότητας που προβλέπεται στο άρθρο 59 του κανονισμού (ΕΚ) αριθ. 1782/2003, στο άρθρο 48η του παρόντος κανονισμού.
               2.   Με την επιφύλαξη του άρθρου 12 παράγραφος 1 του κανονισμού (ΕΚ) αριθ. 795/2004, όσον αφορά τη χορήγηση δικαιωμάτων ενίσχυσης ως αποτέλεσμα της ένταξης του τομέα των οπωροκηπευτικών στο καθεστώς ενιαίας ενίσχυσης, τα κράτη μέλη μπορούν να αρχίσουν να καταγράφουν τους επιλέξιμους γεωργούς από την 1η Ιανουαρίου 2008.
               3.   Το άρθρο 41 παράγραφος 2 του κανονισμού (ΕΚ) αριθ. 1782/2003 ισχύει, ανάλογα με την περίπτωση, όσον αφορά την αξία όλων των υφισταμένων δικαιωμάτων ενίσχυσης πριν από την ένταξη της ενίσχυσης για τα οπωροκηπευτικά καθώς και όσον αφορά τα ποσά αναφοράς σχετικά με την ενίσχυση για τα οπωροκηπευτικά.
               4.   Ο συντελεστής μείωσης που καθορίζουν τα κράτη μέλη σύμφωνα με το άρθρο 42 παράγραφος 1 του κανονισμού (ΕΚ) αριθ. 1782/2003 εφαρμόζεται στα ποσά αναφοράς που αντιστοιχούν στα προϊόντα οπωροκηπευτικών τα οποία εντάσσονται στο καθεστώς ενιαίας ενίσχυσης.
               5.   Η πενταετής περίοδος που προβλέπεται στο άρθρο 42 παράγραφος 8 του κανονισμού (ΕΚ) αριθ. 1782/2003 δεν αρχίζει από την αρχή όσον αφορά τα προερχόμενα από το εθνικό απόθεμα δικαιώματα ενίσχυσης, των οποίων τα ποσά έχουν επανυπολογισθεί ή αυξηθεί σύμφωνα με τα άρθρα 48ζ και 48η του παρόντος κανονισμού.
               6.   Όσον αφορά την εφαρμογή του άρθρου 7 παράγραφος 1, των άρθρων 12 έως 17, του άρθρου 20 και του άρθρου 27 του παρόντος κανονισμού σε σχέση με τον τομέα των οπωροκηπευτικών, το πρώτο έτος εφαρμογής του καθεστώτος ενιαίας ενίσχυσης είναι το έτος καθορισμού εκ μέρους του κράτους μέλους των ποσών και των επιλέξιμων εκταρίων που προβλέπονται στο σημείο ΙΓ του παραρτήματος VII του κανονισμού (ΕΚ) αριθ. 1782/2003, λαμβανομένης υπόψη της προαιρετικής μεταβατικής περιόδου των τριών ετών που προβλέπεται στην τρίτη παράγραφο αυτού του σημείου.
               Άρθρο 48ζ
               Ειδικοί κανόνες
               1.   Εάν ο γεωργός δεν διαθέτει δικαιώματα ενίσχυσης ή διαθέτει μόνο δικαιώματα από παύση καλλιέργειας ή δικαιώματα που υπόκεινται σε ειδικούς όρους έως τη λήξη της προθεσμίας υποβολής αίτησης για τον καθορισμό δικαιωμάτων ενίσχυσης σύμφωνα με το άρθρο 12 του παρόντος κανονισμού, αποκτά δικαιώματα ενίσχυσης τα οποία υπολογίζονται σύμφωνα με τα άρθρα 37 και 43 του κανονισμού (ΕΚ) αριθ. 1782/2003 όσον αφορά τα οπωροκηπευτικά.
               Το πρώτο εδάφιο ισχύει επίσης για τους γεωργούς που έχουν μισθώσει δικαιώματα ενίσχυσης από το πρώτο έτος εφαρμογής του καθεστώτος ενιαίας ενίσχυσης έως το έτος ένταξης του τομέα των οπωροκηπευτικών.
               2.   Όσον αφορά τους γεωργούς στους οποίους έχουν χορηγηθεί ή οι οποίοι έχουν αγοράσει ή αποκτήσει δικαιώματα ενίσχυσης έως τη λήξη της προθεσμίας υποβολής αίτησης για τον καθορισμό των δικαιωμάτων ενίσχυσης σύμφωνα με το άρθρο 12 του παρόντος κανονισμού η αξία και ο αριθμός των δικαιωμάτων ενίσχυσης που διαθέτουν επανυπολογίζονται ως εξής:
               
                           α)
                        
                        
                           ο αριθμός των δικαιωμάτων ενίσχυσης ισούται προς τον αριθμό των δικαιωμάτων ενίσχυσης που διαθέτουν προσαυξανόμενος κατά τον αριθμό των εκταρίων που προσδιορίζεται σύμφωνα με το άρθρο 43 του κανονισμού (ΕΚ) αριθ. 1782/2003 για τα οπωροκηπευτικά, τις φαγώσιμες πατάτες και τα φυτώρια·
                        
                     
                           β)
                        
                        
                           η αξία είναι το πηλίκον της διαίρεσης του αθροίσματος της αξίας των δικαιωμάτων ενίσχυσης που διαθέτουν και του ποσού αναφοράς που υπολογίζεται σύμφωνα με το άρθρο 37 του κανονισμού (ΕΚ) αριθ. 1782/2003 για τα οπωροκηπευτικά δια του αριθμού που καθορίζεται σύμφωνα με το στοιχείο α) της παρούσας παραγράφου.
                        
                     Τα δικαιώματα ενίσχυσης από παύση καλλιέργειας και τα δικαιώματα ενίσχυσης που υπόκεινται σε ειδικούς όρους δεν λαμβάνονται υπόψη κατά τον υπολογισμό που περιγράφεται στην παρούσα παράγραφο.
               3.   Τα δικαιώματα ενίσχυσης που έχουν εκμισθωθεί πριν από τη λήξη της προθεσμίας υποβολής αιτήσεων στο πλαίσιο του καθεστώτος ενιαίας ενίσχυσης, η οποία καθορίζεται σύμφωνα με το άρθρο 12, λαμβάνονται υπόψη κατά τον υπολογισμό που περιγράφεται στην παράγραφο 2. Εντούτοις, τα δικαιώματα ενίσχυσης που είχαν εκμισθωθεί με ρήτρα σύμβασης βάσει του άρθρου 27 πριν από τις 15 Μαΐου 2004 λαμβάνονται υπόψη κατά τον υπολογισμό που αναφέρεται στην παράγραφο 2 του παρόντος άρθρου, μόνον εάν είναι δυνατή η αναπροσαρμογή των όρων της μίσθωσης.
               Άρθρο 48η
               Περιφερειακή εφαρμογή
               1.   Εάν το κράτος μέλος έχει κάνει χρήση της παρεχόμενης από το άρθρο 59 παράγραφος 1 του κανονισμού (ΕΚ) αριθ. 1782/2003 δυνατότητας οι γεωργοί αποκτούν δικαιώματα ενίσχυσης των οποίων ο αριθμός ισούται με τον αριθμό των νέων επιλέξιμων εκταρίων με οπωροκηπευτικά, φαγώσιμες πατάτες και φυτώρια σύμφωνα με το άρθρο 59 παράγραφος 4 του παρόντος κανονισμού.
               Η αξία των δικαιωμάτων ενίσχυσης υπολογίζεται σύμφωνα με τις παραγράφους 2 και 3 του άρθρου 59 και την παράγραφο 3 του άρθρου 63 του παρόντος κανονισμού.
               Το πρώτο έτος εφαρμογής σύμφωνα με το άρθρο 59 παράγραφος 4 του παρόντος κανονισμού είναι το 2008.
               2.   Κατά παρέκκλιση από το πρώτο εδάφιο της παραγράφου 1 τα κράτη μέλη επιτρέπεται να καθορίζουν τον πρόσθετο αριθμό δικαιωμάτων ανά γεωργό βάσει αντικειμενικών κριτηρίων σύμφωνα με το σημείο ΙΓ του παραρτήματος VII του κανονισμού (ΕΚ) αριθ. 1782/2003 όσον αφορά τα οπωροκηπευτικά, τις φαγώσιμες πατάτες και τα φυτώρια.».
            
         
               5.
            
            
               Το ακόλουθο άρθρο 49β προστίθεται πριν από το άρθρο 50:
               «Άρθρο 49β
               Ένταξη των οπωροκηπευτικών
               Το κράτος μέλος υποχρεούται να κοινοποιήσει στην Επιτροπή έως την 1η Νοεμβρίου 2008 το αργότερο την απόφαση που έχει λάβει όσον αφορά τις δυνατότητες που προβλέπονται από το άρθρο 51 του κανονισμού (ΕΚ) αριθ. 1782/2003 ανά προϊόν, ανά έτος και εν ανάγκη ανά περιφέρεια.».
            
         Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2008. Το άρθρο 1 παράγραφος 3 όμως εφαρμόζεται από την 1η Ιανουαρίου 2007.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Δεκεμβρίου 2007.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 270 της 21.10.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1276/2007 της Επιτροπής (ΕΕ L 284 της 30.10.2007, σ. 11).
   
      (2)  ΕΕ L 141 της 30.4.2004, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 608/2007 (ΕΕ L 141 της 2.6.2007, σ. 31).
   
      (3)  ΕΕ L 273 της 17.10.2007, σ. 1.
   
      (4)  ΕΕ L 38 της 12.2.2000, σ. 1.».